Gradonačelnik Istočnog Sarajeva Nenad Vuković najavio je podršku vlasnicima firmi ili investitorima da nazive preduzeća ističu na ćirilici, navodeći da će se grad u narednom periodu baviti zakonskom regulativom i pravilnicima.

– Videćemo koji je to zakonski način da pokušamo stimulisati one koji žele istaći naziv svoje firme na ćirilici – rekao je Vuković Srni.

On je naglasio da je to samo jedan od načina na koji se može pokazati briga o očuvanju ćiriličnog pisma i o srpskom jeziku.

Vuković je naveo da je Beograd već doneo uredbe o stimulisanju stranih investitora da što više ističu ćirilične nazive firmi, te dodao da je prilikom boravka u Rusiji video da sve svetske kompanije tamo odavno nazive firmi ispisuju na ruskom jeziku, prenosi Srpskainfo.

– Zašto i mi ne bismo vodili aktivnosti za stimulisanje pisanja natpisa ćiriličnim pismom – naglašava Vuković.